DOI: 10.14457/tu.the.2020.248
title: การศึกษาปัจจัยที่สร้างแรงจูงใจภายในให้กับพนักงานบริษัทเอกชนในการทำงานช่วงสถานการณ์ COVID-19

description: ท่ามกลางการแพร่ระบาดที่รุนแรงของโรคติดต่อ COVID-19 ในช่วงที่ผ่านมาส่งผลกระทบอย่างหนักกับหลายๆ บริษัทโดยเฉพาะบริษัทเอกชน ธุรกิจจึงจำเป็นต้องปรับแผนการทำงานและโครงสร้างของธุรกิจอย่างเร่งด่วน เพื่อลดต้นทุนและผลกระทบต่อธุรกิจให้ได้มากที่สุด เช่น การลดจำนวนพนักงาน การปรับลดเงินเดือนพนักงาน การเลิกจ้างชั่วคราว มาตรการให้พนักงานทำงานที่บ้าน นอกจากสถานการณ์ COVID-19 จะส่งผลกระทบโดยตรงต่อธุรกิจแล้ว ยังส่งผลกระทบต่อภาคธุรกิจและแรงงาน โดยจำนวนแรงงานที่ได้รับผลกระทบมีทั้งหมด 14.5 ล้านคน จากจำนวนแรงงานรวมทั้งระบบในประเทศไทย 26.1ล้านคน ผลกระทบที่เกิดขึ้นทำให้พนักงานบางส่วนถูกเลิกจ้างงานหรือให้หยุดพักงานชั่วคราว พนักงานประมาณ 45% ของจำนวนพนักงานที่ได้รับผลกระทบมีปัญหาเรื่องรายได้ที่ลดลง พนักงาน 1 ใน 3 ของจำนวนพนักงานที่ได้รับผลกระทบต้องทำงานหนักขึ้นและได้รับแรงกดดันมากขึ้น ซึ่งผลกระทบเหล่านี้ส่งผลให้พนักงานเกิดความเครียดและหมดแรงจูงใจในการทำงาน พนักงานถือว่าเป็นทรัพยากรที่สำคัญที่สุดในการขับเคลื่อนพัฒนาธุรกิจให้มีกำไรและพัฒนาก้าวหน้ายิ่งขึ้น ผู้วิจัยจึงเล็งเห็นว่าการศึกษาปัจจัยที่สามารถสร้างแรงจูงใจภายในในการทำงานของพนักงานเอกชนในช่วง COVID-19 จึงมีประโยชน์อย่างยิ่งต่อธุรกิจซึ่งส่งผลให้องค์กรมีแนวทางในการในการคัดเลือกพนักงานที่สามารถสร้างประสิทธิภาพในการดำเนินงานของธุรกิจ องค์กรมีแนวทางในการในการคัดเลือกพนักงานที่สามารถสร้างประสิทธิภาพในการดำเนินงานของธุรกิจ องค์กรสามารถนำแผนการดำเนินงานไปปรับใช้กับวิกฤตอื่นที่อาจจะเกิดขึ้นในอนาคต และผู้ที่สนใจศึกษาสามารถนำผลการวิจัยไปใช้ศึกษาต่อยอดให้เกิดประโยชน์สูงสุดได้ผู้วิจัยจึงต้องการศึกษาถึงปัจจัยที่สร้างแรงจูงใจภายในให้กับพนักงานบริษัทเอกชนในการทำงานช่วงสถานการณ์ COVID-19 เพื่อให้บริษัทนั้นสามารถดำเนินกิจการสร้างผลกำไร และอยู่รอดได้ในช่วงสถานการณ์การแพร่ระบาดของโรค COVID-19 และวิกฤตอื่นๆ ที่อาจเกิดในอนาคตได้ ทั้งนี้งานวิจัยจะมุ่งเน้นทำการวิจัยในกลุ่มประชากรที่เป็นพนักงานบริษัทเอกชน เนื่องจากสถานการณ์การแพร่ระบาดส่งผลโดยตรงกับธุรกิจของบริษัทเอกชน และจำเป็นต้องออกนโยบายต่างๆ ในการรับมือกับสถานการณ์นี้ โดยผู้วิจัยได้กำหนดตัวแปรต้น 5 ตัวแปรที่ส่งผลต่อการสร้างแรงจูงใจภายในในการทำงานของพนักงานเอกชนในช่วง COVID-19 ได้แก่ (1) ความปรารถนาเพื่อให้องค์กรอยู่รอด (2) ความต้องการเป็นที่ยอมรับจากบุคคลสำคัญ (3) ความต้องการพัฒนาศักยภาพของตนเอง (4) ความรู้สึกกลัวที่ตัวเองจะเป็นคนไร้ค่าต่อทีมหรือองค์กร และ(5) ความต้องการประสบความสำเร็จในชีวิต จากนั้นผู้วิจัยได้ทำการเก็บรวบรวมข้อมูลผ่านแบบสอบถามออนไลน์จำนวน ทั้งสิ้น 167 ชุด ซึ่งสามารถนำมาวิเคราะห์ได้ 150 ชุด จากนั้นผู้วิจัยนำข้อมูลที่เก็บรวบรวมได้มาวิเคราะห์หาความน่าเชื่อถือของชุดคำถามโดยใช้วิธีการวิเคราะห์องค์ประกอบเพื่อจัดกลุ่มความสัมพันธ์ของตัวแปร (Factor Analysis) พบว่า มีตัวแปร 2 กลุ่มที่มีความสัมพันธ์และสามารถจัดกลุ่มตัวแปรได้ดังนี้ กลุ่มที่ 1 ได้แก่ ความปรารถนาให้องค์กรอยู่รอดในช่วง COVID-19 และกลุ่มที่ 2 ได้แก่ ความต้องการเป็นที่ยอมรับจากบุคคลสำคัญ ความต้องการพัฒนาศักยภาพของตนเอง ความรู้สึกกลัวที่ตัวเองจะเป็นคนไร้ค่าต่อทีมหรือองค์กร และความต้องการประสบความสำเร็จในชีวิต หลังจากนั้นผู้วิจัยได้ทำการปรับสมมติฐานใหม่ให้เหลือตัวแปรต้นอยู่ 2 ตัวแปร ได้แก่ ความปรารถนาให้องค์กรอยู่รอดในช่วง COVID-19 และ ความต้องการเป็นที่ยอมรับจากบุคคลสำคัญ จากนั้นผู้วิจัยได้ทำการวิเคราะห์การถดถอยแบบพหุคูณ (Multiple Linear Regression Analysis) โดยผลวิจัยพบว่าตัวแปรต้นทั้ง 2 ตัวแปรส่งผลต่อการสร้างแรงจูงใจภายในในการทำงานของพนักงานเอกชนในช่วง COVID-19